J. Mikolaj, podpredseda vlády a minister školstva SR: (2008-11-05):
Návrh zákona reaguje najmä na ostatné udalosti pri futbalových stretnutiach na štadiónoch najvyššej súťaže, ale aj na opatrenia odporúčania Rady Európskej únie na účely medzinárodnej policajnej spolupráce a opatrenia na predchádzanie násiliu a výtržnostiam a ich kontrole v súvislosti s futbalovými zápasmi s medzinárodným rozmerom, na ktorých je zainteresovaný aspoň jeden členský štát podľa uznesenia 2006/C322/01. Predmetný návrh zákona osobitnými článkami II a III novelizuje zákon o priestupkoch a zákon o telesnej kultúre. Návrh zákona bol vypracovaný v spolupráci s Ministerstvom vnútra Slovenskej republiky a Prezídiom Policajného zboru Slovenskej republiky. Cieľom navrhovanej právnej úpravy je zvýšenie úrovne správania sa divákov a zvýšenie bezpečnosti na štadiónoch, najmä v športových odvetviach futbal a hokej. Návrh zákona je tiež v súlade s Európskym dohovorom  o predchádzaní násilia najmä na futbalových štadiónoch. Návrhom zákona chceme prijať primerané legislatívne opatrenia obsahujúce sprísnenie sankcií za nedodržiavanie poriadku, ale aj na zavádzanie iných vhodných prostriedkov ako napr. funkčný kamerový informačný systém. Navrhujeme, aby športové organizácie, kluby spolu s ich majiteľmi, štátnymi orgánmi i obcami prijali konkrétne opatrenia pri vstupoch na štadióny i na štadiónoch samotných s cieľom predísť násiliu a zvládnutia davu. Legislatívnou úpravou chceme riešiť vylúčenie zo zápasu a štadiónov alebo zákaz vstupu na ne známym alebo potenciálnym výtržníkom, osobám pod vplyvom alkoholu alebo drog, vybavenie štadiónov funkčným a účinným kamerovým informačným systémom, zákaz vnášania alkoholických nápojov divákmi na štadióny, obmedzenie, podľa možnosti zákaz predaja akejkoľvek distribúcie alkoholických nápojov, zabezpečenie, aby usporiadatelia a konštrukcia štadiónov zaručovali bezpečnosť divákov, aby mali zodpovedajúce bariéry, neuľahčovali násilie a aby umožňovali zásah bezpečnostných zložiek a polície, účinné oddelenie skupín súperiacich fanúšikov, sprísnenie predaja lístkov, dôkladnú prípravu, vzdelávanie usporiadateľskej služby a rozšírenie ich právomoci, taxatívne určenie povinnosti organizátorov a tiež povinnosti a zákazov pre účastníkov v záujme dôslednej postihnuteľnosti a zrozumiteľnosti. V zákone sú tiež uvedené povinnosti obce vydať zákaz predaja a podávania alebo užívania alkoholických nápojov na podujatiach, ak o to požiada organizátor podujatia alebo Policajný zbor. Navrhuje sa tiež povinnosť obce zakázať podujatie v prípade ohrozenia života na základe včasného oznámenia rizika organizátorom. Návrh zákona tiež preberá praktické skúsenosti z krajín Európskej únie, ktoré už dlhodobo bojujú proti diváckemu násiliu, najmä zavedením funkčného kamerového informačného systému, ktorý umožní identifikáciu výtržníkov. Zavedením informačného systému na určených športových štadiónoch očakávame jednoznačne efektívnejšie stíhanie násilníkov a narušiteľov verejného poriadku a v neposlednom rade aj preukázateľné vymáhanie spôsobených škôd na majetku. Ďalej, predložený návrh zákona novelizuje zákon č. 288/1997 Z. z. o telesnej kultúre stanovením povinnosti vzdelávania usporiadateľov na športových podujatiach v akreditovaných vzdelávacích zariadeniach vrátane novelizácie vyhlášky o spôsobilosti a navrhuje sa aj novelizácia zákona o priestupkoch z dôvodu zosúladenia so súčasným právnym stavom. Predmetný návrh zákona je v súlade s Ústavou Slovenskej republiky a ostatnými zákonmi, ako aj medzinárodnými dokumentmi, ktorými je Slovenská republika viazaná, nebude mať dopad na životné prostredie a zamestnanosť. Ďakujem pekne.